Prins Harry wens hy het vroeër oor sy ma gepraatPrins Harry (skermskoot uit die video) Engeland se prins Harry het gesê hy wens hy het vroeër oor die afsterwe van sy ma, prinses Diana, gepraat. Harry was 12 jaar oud toe Diana in 1997 in ŉ motorongeluk oorlede is. Hy het in ŉ video, wat Maandag vrygestel is, gesê dit is nie ŉ teken van swakheid om oor probleme te praat nie. Harry het op 14 Julie ŉ groep hoëprofielsportsterre toegespreek wat gereël is deur die liefdadigheidsorganisasie, Heads Together, wat homself toespits op geestelike gesondheid. “Dis oukei om swaar te kry, so lank as wat jy daaroor praat,” het prins Harry gesê. “Dit is nie ŉ swakheid nie. Swakheid is as jy ŉ probleem het en dit nie erken en dit oplos nie.” Rio Ferdinand, sokkerster van Engeland, wie se vrou weens kanker oorlede is, het ook die geleentheid bygewoon. Ferdinand het met Harry gepraat om die afsterwe van sy vrou met sy kinders te bespreek. “Ek is baie spyt ek het nooit daaroor gepraat nie,” het Harry bygevoeg. Hy het drie jaar gelede vir die eerste keer oor sy ma se afsterwe gepraat. Prins Harry en die hertog en hertogin van Cambridge, is die stigterslede van Heads Together. Die drie wil organisasies saambring om die stigma oor sielkundige kwessies aan te roer.